ΜΕ ΑΦΟΡΜΗ ΤΗ ΒΑΡΒΑΡΟΥΣΑ

Βαρβαρούσα:«Ερημική βραχονησίδα στα βορειοδυτικά της Σύρου. Ανήκει στην κατηγορία των απόλυτα ερημικών παραλιών της Σύρου…» (πηγή:WonderGreece.gr).

Το θέμα «Βαρβαρούσα» απασχολεί τον τελευταίο καιρό το ευαισθητοποιημένο κομμάτι του Συριανού πληθυσμού και όχι άδικα.

Κι αυτό, γιατί οι διαμαρτυρόμενοι θεωρούν αδιανόητο στο βωμό του επενδυτικού ενδιαφέροντος να θυσιάζονται τα πάντα. Πόσο μάλλον όταν οι αποφάσεις που λαμβάνονται δεν περιβάλλονται από τον μανδύα της νομιμότητας.

Γιατί αυτό προκύπτει από την γνωμοδότηση του Γραφείου Νομικής Υποστήριξης του Δήμου Σύρου Ερμούπολης ( 10153/30-4-2015 ) προς την Δ/νση Οικονομικών Υπηρεσιών του Δήμου.

Οι Δημοτικοί ΄Αρχοντες, είναι απαραίτητο και αναγκαίο, με τις αποφάσεις τους και τις ενέργειές τους, να διδάσκουν τη νομιμότητα και όχι να γίνονται παράδειγμα προς αποφυγήν.

Οι Δημοτικοί ΄Αρχοντες θα πρέπει να κατανοήσουν ότι υπάρχουν και άλλες παράμετροι που θα πρέπει να λαμβάνονται υπόψη και να ζυγίζονται στη ζυγαριά σε αντιδιαστολή με το οικονομικό όφελος. Το οποίο - οικονομικό όφελος - έχει μεν μεγάλο ειδικό βάρος, αλλά αυτό δεν σημαίνει ότι θα πρέπει η πλάστιγγα να γέρνει πάντοτε προς τη πλευρά του.

Εδώ να σημειώσω ότι κατά καιρούς διάφορα Δημοτικά Συμβούλια του νησιού μας, έχουν πάρει τέτοιες αποφάσεις ( με απώτερο σκοπό τον προσπορισμό, στο Δήμο, οικονομικού οφέλους ) ώστε η απόφαση για την παραλία της Βαρβαρούσας, να χαρακτηρίζεται πταίσμα σε σχέση με αυτές.

Αναφέρομαι ( λίγοι θα το θυμούνται ) στο αίτημα του Δημοτικού Συμβουλίου της ΄Ανω Σύρου που υποβλήθηκε στο Κεντρικό Συμβούλιο Νεωτέρων Μνημείων του Υπουργείου Πολιτισμού για αποχαρακτηρισμό μεγάλου μέρους της νήσου Γυάρου ως ιστορικού τόπου. Το αίτημα έγινε δεκτό και η απόφαση του ΚΣΝΜ του Υπουργείου Πολιτισμού ( που περιόρισε τον ιστορικό τόπο σε έκταση 2500 στρεμμάτων ) επικυρώθηκε από το Δημοτικό Συμβούλιο του ενιαίου πλέον Δήμου Σύρου – Ερμούπολης. Ο σκοπός όλως αυτών των ενεργειών; Η δημιουργία αιολικού πάρκου στο αποχαρακτηρισμένο κομμάτι του νησιού για το οποίο υπήρξε επενδυτικό ενδιαφέρον…..

Τότε, «αποχαρακτηρίστηκε» η ίδια η Ιστορία και θα υπάρξει τώρα σεβασμός για τις χαρακτηρισμένες περιοχές NATURA;

Γιώργος Βαλσαμάκης